何梦桂
愚石歌
大埠初分生怪石，曾与不周山作骨。
山崩地缺天柱摧，片石耆姿转奇崛。
娲皇炼石补天工，化作五星成五色。
地下为石天上星，顽质变化生神灵。
一朝天狼齧蚀五星陨，陨石枕头野犹有光晶荧。
何人夜负入海屿，错杂昆吾无觅处。
中间块石独崎嵚，住在锦溪溪上浒。
石润可以砚，石文可以屏。
屭屭或刳鼎，廉栗或劖铭。
不然云母与紫英，否则丹砂和空青。
尔材於用百不适，空有千尺高棱层。
暴流没马不加减，霜降石出不加增。
火不焦，水不凝。
刻桐扣不鸣，饮羽射不惊。
世间至智不能化，而我安敢逃愚名。
人闻愚恶智喜，君谓我愚真知己。
筑室招子原结交，更请柳溪作愚记。
我笑已愚君更愚，世有两愚适相值。
江流东去夕阳西，千古相看只如此。
当年三品不点头，况被旁人鞭得起。